Diari Oficial de la Generalitat Valenciana


Sumari del DOGV 8016, del 06-04-2017 (2017/2876)

ORDRE 11/2017, de 31 de març, de la Conselleria d'Educació, Investigació, Cultura i Esport, per la qual s'estableixen les bases reguladores de la concessió de subvencions destinades a la difusió, promoció i foment del patrimoni de la Comunitat Valenciana declarat per la UNESCO patrimoni mundial o immaterial de la humanitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/03/31/11/dof/vci/html**

### Dades del document

Número de DOGV
:   8016

Data del DOGV
:   06-04-2017

Secció del DOGV
:   I. DISPOSICIONS GENERALS

Número del document
:   2017/2876


Data del document
:   31-03-2017

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 11/2017, de 31 de març, de la Conselleria d'Educació, Investigació, Cultura i Esport, per la qual s'estableixen les bases reguladores de la concessió de subvencions destinades a la difusió, promoció i foment del patrimoni de la Comunitat Valenciana declarat per la UNESCO patrimoni mundial o immaterial de la humanitat. [2017/2876]  
Índex  
Preàmbul  
Article 1. Objecte i finalitat  
Article 2. Beneficiaris  
Article 3. Requisits d'aplicació  
Article 4. Sol·licituds i documentació  
Article 5. Quanties  
Article 6. Criteris per a la determinació del finançament  
Article 7. Obligacions dels beneficiaris  
Article 8. Tramitació del procediment  
Article 9. Composició de la comissió de valoració  
Article 10. Resolució de la convocatòria  
Article 11. Criteris d'atorgament de la subvenció, selecció i valoració  
Article 12. Circumstàncies que podran donar lloc a la modificació de la resolució  
Article 13. Justificació de la subvenció i termini  
Article 14. Règim de pagament de la subvenció  
Article 15. Compatibilitat amb altres subvencions i ingressos  
Article 16. Modificació i reintegrament  
Article 17. Inspecció tècnica i control  
Article 18. Publicacions i difusió  
Article 19. Pla de control  
Article 20. Comunicació a la Comissió Europea  
Article 21. Delegació  
Disposició addicional  
Disposicions finals  
  
  
PREÀMBUL  
  
La Constitució Espanyola, en l'article 46, estableix que els poders públics garantiran la conservació i promouran l'enriquiment del patrimoni històric, cultural i artístic dels pobles d'Espanya i dels béns que l'integren, i que correspon a aquests facilitar la participació de tots els ciutadans en la vida cultural, segons el seu article 9.2.  
  
L'Estatut d'Autonomia de la Comunitat Valenciana estableix en l'article 49.1.4t la competència exclusiva de la Generalitat en matèria de cultura.  
Les subvencions que, d'acord amb l'article 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques, queden excloses de l'aplicació del principi d'incompatibilitat amb el mercat interior formulat en l'apartat 1 de l'article 107 del Tractat de funcionament de la Unió Europea, no estaran sotmeses a l'obligatorietat de notificació a la Comissió Europea, en la mesura que aquestes subvencions vagen dirigides a entitats que no exercisquen activitats econòmiques i, per tant, no complisquen el requisit d'avantatge econòmic per a una empresa, ni el del falsejament de la competència que afecta els intercanvis comercials entre els estats membres de la Unió Europea.  
  
D'acord amb el que estableix la Llei 38/2003, de 17 de novembre, general de subvencions, i amb el que disposa l'article 91 de la Llei 4/1998, d'11 de juny, de la Generalitat Valenciana, del patrimoni cultural valencià, i amb la finalitat d'impulsar la conservació, promoció i difusió del patrimoni cultural valencià, es convoquen subvencions destinades a la protecció, conservació i recuperació del patrimoni cultural de la Comunitat Valenciana declarat per la UNESCO patrimoni mundial o immaterial de la humanitat o inclòs en el Registre de Bones Pràctiques de Salvaguarda, d'acord amb la Llei 1/2015, de 6 de febrer, d'hisenda pública, del sector públic instrumental i de subvencions.  
  
Com a conseqüència del que s'ha exposat anteriorment i amb l'objecte de dotar de la necessària concurrència i transparència el procediment d'aquestes subvencions, es publiquen aquestes bases reguladores d'acord amb el que disposa l'article 9.3 de la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei 38/2003.  
La Convenció per a la Protecció del Patrimoni Mundial, Cultural i Natural (1972), ratificada per Espanya en 1982, reconeix la dimensió universal de determinats béns que, en virtut del seu valor universal excepcional, han de ser conservats com a part integrant d'un patrimoni que pertany a la humanitat en el seu conjunt. D'acord amb això, crea la Llista de Patrimoni Mundial com a element d'identificació d'aquests béns, en la conservació dels quals s'implica la comunitat internacional a través de la UNESCO.  
La Convenció per a la Salvaguarda del Patrimoni Cultural Immaterial (2003), ratificada per Espanya, estableix que són «patrimoni cultural immaterial» els usos, representacions, expressions, coneixements i tècniques (junt amb els instruments, objectes, artefactes i espais culturals que els són inherents) que les comunitats, els grups i en alguns casos els individus reconeguen com a part integrant del seu patrimoni cultural. Aquest patrimoni cultural immaterial, que es transmet de generació en generació, és recreat constantment per les comunitats i grups en funció del seu entorn, la seua interacció amb la naturalesa i la seua història, de manera que els infon un sentiment d'identitat i continuïtat, i contribueix així a promoure el respecte a la diversitat cultural i la creativitat humana. D'acord amb això, crea la Llista Representativa del Patrimoni Cultural Immaterial de la Humanitat per a donar a conéixer millor aquests béns, aconseguir que es prenga major consciència de la seua importància i propiciar formes de diàleg que respecten la diversitat cultural, en la conservació dels quals s'implica la comunitat internacional a través de la UNESCO.  
La Generalitat és conscient dels especials esforços que exigeix la seua conservació i, per tant, considera necessari col·laborar amb els ajuntaments, fundacions, associacions i entitats sense ànim de lucre en el desenvolupament de polítiques de difusió adequades per a assegurar el manteniment dels valors que van determinar la declaració d'aquests béns com a patrimoni mundial o patrimoni cultural immaterial de la humanitat. Aquesta col·laboració va dirigida a impulsar el desenvolupament de projectes de difusió, promoció i foment, tant autonòmic com nacional i internacional, del patrimoni mundial o del patrimoni cultural immaterial de la humanitat a tots els ciutadans. Així mateix, es tindran en compte els projectes referits a béns i llocs declarats patrimoni mundial o patrimoni cultural immaterial de la humanitat que, complint els fins de la present convocatòria, siguen transversals i comuns a diversos ajuntaments, fundacions, associacions i entitats sense ànim de lucre.  
  
D'acord amb l'article 13.2 del Decret 24/2009, de 13 de febrer, del Consell, s'han emés els informes corresponents sobre la necessitat i oportunitat d'establir el procediment, a la conveniència que s'aproven les bases, informe d'afecció a programes informàtics del projecte d'ordre, informe sobre la no afecció a l'esfera dels drets i interessos legítims dels ciutadans, informe sobre la no afecció de les atribucions d'altres conselleries del projecte d'ordre, informe d'impacte de la normativa en la infància i en l'adolescència, informe d'impacte de la normativa en la família, igual que s'ha donat audiència als òrgans consultius.  
  
Les subvencions a què es refereixen les presents bases reguladores s'emmarquen en el Pla estratègic de subvencions 2016-2019, de la Conselleria d'Educació, Investigació, Cultura i Esport, aprovat per Resolució de 30 d'agost de 2016, del seu titular, publicat en el Diari Oficial de la Generalitat Valenciana de 5 de setembre de 2016.  
Aquesta ordre ha sigut informada per l'Advocacia de la Generalitat i la Intervenció Delegada i sotmesa al tràmit d'informació pública.  
Per tot això, en virtut de la competència atribuïda per l'article 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb l'article 3 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, i l'article 1 del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, i conforme el Consell Jurídic Consultiu de la Comunitat Valenciana,  
  
  
  
ORDENE  
  
Article 1. Objecte i finalitat  
La present ordre estableix les bases reguladores que regiran el procediment de gestió i concessió de les subvencions destinades a la difusió, promoció i foment del patrimoni de la Comunitat Valenciana declarat per la UNESCO patrimoni mundial o patrimoni cultural immaterial de la humanitat o inclòs en el Registre de Bones Pràctiques de Salvaguarda proposades per ajuntaments, fundacions, associacions i entitats sense ànim de lucre que siguen titulars del bé i/o de l'òrgan de la seua gestió.  
  
Article 2. Beneficiaris  
1. Podran obtindre la condició de beneficiari d'aquestes subvencions els ajuntaments, fundacions, associacions i entitats sense ànim de lucre que entre els seus fins realitzen activitats destinades a la difusió, promoció i foment del patrimoni de la Comunitat Valenciana declarat per la UNESCO patrimoni mundial o immaterial de la humanitat o inclòs en el Registre de Bones Pràctiques de Salvaguarda a la Comunitat Valenciana, que siguen titulars del bé i/o de l'òrgan de la seua gestió.  
  
2. No podran obtindre la condició de beneficiari de les subvencions regulades en aquestes bases les persones físiques o jurídiques en les quals concórrega alguna de les circumstàncies previstes en l'article 13.2 de la Llei 38/2003, de 17 de novembre, general de subvencions.  
3. Els beneficiaris hauran d'estar legalment constituïts, gaudir de capacitat jurídica, obrar en el territori de la Comunitat Valenciana i tindre com a fins institucionals la realització d'activitats destinades a la promoció i foment d'activitats culturals o artístiques.  
4. Complir, si és el cas, les obligacions de publicitat previstes en la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
5. Trobar-se al corrent en el compliment de les obligacions tributàries i davant de la Seguretat Social, de conformitat amb el que estableixen els articles 18 i 19 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions. Aquest punt haurà d'acreditar-se amb anterioritat a dictar-se la proposta de resolució, així com en els processos de justificació de la subvenció concedida. D'acord amb el que disposa l'article 5 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, la convocatòria inclourà la possibilitat que el sol·licitant autoritze expressament la direcció general competent en matèria de patrimoni cultural l'acreditació del compliment de les obligacions tributàries i amb la Seguretat Social, així com per a la comprovació directa de les dades d'identitat (DNI).  
6. Trobar-se al corrent en el pagament d'obligacions per reintegrament de subvencions.  
7. En el cas de les entitats locals s'exigirà que hagen presentat el compte general a la Sindicatura de Comptes segons el que estableix l'article 199.4 de la Llei 8/2010, de 23 juny, de la Generalitat, de règim local de la Comunitat Valenciana.  
  
Article 3. Requisits d'aplicació  
Es finançaran amb aquests fons aquelles actuacions o projectes que s'hagen de realitzar destinades a la difusió, promoció i foment del patrimoni de la Comunitat Valenciana declarat per la UNESCO patrimoni mundial o patrimoni cultural immaterial de la humanitat o inclòs en el Registre de Bones Pràctiques de Salvaguarda dins del marc de les atribucions que correspon exercir a la conselleria competent en matèria de cultura, excloent-ne les adquisicions patrimonials.  
  
Article 4. Sol·licituds i documentació  
Les sol·licituds es formularan en la forma i terminis que es determinen en la corresponent convocatòria, i la seua presentació, junt amb la corresponent documentació, suposa l'acceptació de les bases que s'estableixen en aquesta ordre. El termini per a esmena de sol·licituds serà de 10 dies, d'acord amb el que estableix la Llei 39 i 40/2015, d'1 d'octubre, de procediment administratiu comú de les administracions públiques, i de règim jurídic del sector públic.  
  
Article 5. Quanties  
La quantia màxima a percebre per les entitats que, si és el cas, resulten beneficiades per l'atorgament de la subvenció no podrà superar en cap cas el pressupost total, IVA inclòs, de l'actuació.  
  
  
Article 6. Criteris per a la determinació del finançament  
1. L'actuació tindrà per objecte una fase completa.  
2. Si el pressupost total de l'actuació inclou partides no finançables (o no subvencionables), aquestes seran descomptades del total, prèviament al càlcul de la quantia finançable, sense que, en cap cas, la conselleria competent en matèria de patrimoni cultural n'assumisca el cost.  
  
3. Es consideraran despeses subvencionables aquelles que de manera indubtable responguen a la naturalesa de l'actuació subvencionada, resulten estrictament necessàries i es realitzen dins del termini establit per a l'execució dels projectes en aquesta convocatòria i en la resolució de concessió.  
4. Es considerarà despesa realitzada la que haja sigut efectivament pagada amb anterioritat a la finalització del període de justificació.  
  
Article 7. Obligacions dels beneficiaris  
1. Els beneficiaris estaran subjectes a les obligacions generals derivades de la normativa vigent sobre ajudes o subvencions públiques, Llei 4/1998, de 4 de juny, del patrimoni cultural valencià, i, en particular, a les que fa referència la Llei 38/2003, de 17 de novembre, general de subvencions, i la Llei 1/2015, de 6 de febrer, d'hisenda pública, del sector públic instrumental i de subvencions, en l'article 165.2.i. A més són obligacions de les entitats beneficiàries les següents:  
  
a) Complir l'objectiu, realitzar l'activitat o adoptar el comportament que fonamenta la concessió de les subvencions.  
b) Acreditar davant de l'entitat concedent la realització de l'activitat, així com el compliment dels requisits i condicions que determinen la concessió o gaudi de la subvenció. La documentació justificativa s'aportarà en el mateix tràmit que la sol·licitud i la forma de justificar i termini seran els que especifica l'article 13 de la present ordre.  
  
c) Sotmetre's a les actuacions d'inspecció que ha d'efectuar la direcció general competent en matèria de patrimoni cultural, així com qualssevol altres de comprovació i control financer que puga realitzar la Intervenció General de la Generalitat, i aportar tota la informació que li siga requerida en l'exercici de les actuacions anteriors.  
d) Comunicar a la direcció general competent en matèria de patrimoni cultural l'obtenció d'altres subvencions, ajudes, ingressos o recursos que financen l'activitat subvencionada per a la mateixa finalitat. Per a això, el secretari de la corporació o institució beneficiària emetrà un certificat comprensiu de les subvencions, ajudes o aportacions de qualsevol tipus obtingudes d'altres persones públiques o privades per a finançar l'actuació. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts d'acord amb el que estableix l'article 14.d de la Llei 38/2003, de 17 de novembre, general de subvencions.  
  
e) Disposar de llibres comptables, registres diligenciats i la resta de documents degudament autenticats en els termes exigits per la legislació aplicable al beneficiari en cada cas amb la finalitat de garantir l'adequat exercici de les facultats de comprovació i control.  
  
f) Conservar els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control.  
g) Adoptar les mesures de difusió i publicitat contingudes en els articles 14 i 18 de la Llei general de subvencions, així com recullen l'article 3.2 de la Llei 2/2015, de 2 d'abril, de la Generalitat, i l'article 3.3 de l'esmentada Llei 2/2015, de 2 d'abril, de transparència, bon govern i participació ciutadana de la Comunitat Valenciana. En aquest sentit la institució beneficiària es compromet a mencionar que ha gaudit d'una subvenció concedida per la Conselleria d'Educació, Investigació, Cultura i Esport, en qualsevol publicació resultant de l'activitat per a la qual es va concedir la subvenció i que figure de manera visible el logotip de la Generalitat Valenciana, Conselleria d'Educació, Investigació, Cultura i Esport, de manera que permeta identificar l'origen de la subvenció. Els interessats podran sol·licitar a l'òrgan instructor un original d'aquest logotip.  
h) Procedir al reintegrament dels fons percebuts en els supòsits previstos en l'article 37 de la Llei 38/2003, de 16 de novembre, general de subvencions.  
2. L'incompliment de qualsevol d'aquestes obligacions podrà donar lloc a la revocació i, si és el cas, al reintegrament de les subvencions percebudes i a l'exigència de l'interés de demora des del moment de pagament de la subvenció.  
  
Article 8. Tramitació del procediment  
1. L'òrgan competent per a l'ordenació i instrucció del procediment de concessió de la subvenció serà la direcció general competent en matèria de cultura que, en qualsevol moment del procediment, podrà acordar d'ofici totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.  
2. La comprovació de l'existència de dades no ajustades a la realitat podrà comportar, en funció de la seua transcendència, la denegació de la subvenció sol·licitada, sense perjudici de les restants responsabilitats que puguen derivar-se d'aquesta circumstància.  
3. La concessió de la subvenció es realitzarà en règim de concurrència competitiva, recollit en l'article 163 de la Llei 1/2015, d'hisenda pública, del sector públic instrumental i de subvencions, i en l'article 22 de la Llei 38/2003, general de subvencions.  
  
Article 9. Composició de la comissió de valoració  
1. L'examen i valoració dels expedients presentats, així com la consegüent proposta de concessió i denegació de les subvencions, correspondrà a una comissió nomenada per la persona titular de la direcció general competent en matèria de cultura i que estarà formada per:  
  
a) Presidència: persona titular de la Subdirecció General de Patrimoni Cultural i Museus de la direcció general competent en matèria de cultura o persona en qui es delegue.  
b) Vicepresidència: persona titular del Servei de Patrimoni Cultural.  
  
c) Vocals: tres funcionaris, tècnics de l'Administració pública, especialitzats en les disciplines d'arquitectura, etnologia i arqueologia, nomenats per la persona titular de la direcció general amb competència en matèria de cultura.  
d) Secretaria: un tècnic adscrit a la direcció general competent en matèria de cultura, amb veu i amb vot.  
2. En el que no preveu el punt anterior, la comissió ajustarà el seu funcionament al que estableix, sobre òrgans col·legiats de les distintes administracions públiques, la legislació de règim jurídic del sector públic vigent.  
  
Article 10. Resolució de la convocatòria  
1. L'òrgan instructor, a la vista dels expedients i de l'informe de la comissió, formularà una proposta de resolució definitiva, que elevarà a la persona titular de la conselleria competent en matèria de cultura, que serà la competent per a resoldre, sense perjudici de les disposicions vigents sobre la delegació de l'exercici de competències i d'acord amb l'article 21 d'aquesta ordre.  
Una vegada realitzada la proposta de la comissió avaluadora sobre l'adjudicació de quantitats i la denegació de la subvenció de les sol·licituds que no complisquen els requisits previstos en les bases reguladores i en la resolució de convocatòria, es resoldrà aquesta.  
En tot cas, la denegació de la subvenció ha de ser motivada i les raons es faran constar en l'esmentada resolució.  
2. El termini màxim per a tramitar, resoldre i notificar les sol·licituds sobre les subvencions arreplegades en aquesta ordre serà de sis mesos a comptar de la data de publicació de la resolució de la corresponent convocatòria. Transcorregut aquest termini sense que s'haja notificat cap resolució expressa, les sol·licituds es consideraran desestimades per silenci administratiu, de conformitat amb el que disposa la Llei del procediment administratiu comú de les administracions públiques.  
3. La resolució serà publicada en el Diari Oficial de la Generalitat Valenciana, segons el que disposa la Llei del procediment administratiu comú de les administracions públiques i l'article 18 de la Llei general de subvencions.  
  
Article 11. Criteris d'atorgament de la subvenció, selecció i valoració  
  
a) Les subvencions es concediran d'acord amb els següents criteris enumerats per ordre d'importància.  
1. Activitats dirigides a la difusió, promoció i foment del patrimoni de la Comunitat Valenciana, relacionades amb aniversaris, commemoracions i/o efemèrides de la declaració per la UNESCO com a patrimoni mundial o patrimoni cultural immaterial de la humanitat, o la inclusió en el Registre de Bones Pràctiques. Es baremarà fins a un màxim de 3 punts.  
2. Aportació innovadora a la difusió, promoció i foment, mitjançant la utilització de sistemes basats en les noves tecnologies de la informació i comunicació. Es baremarà fins a un màxim de 2 punts.  
  
3. Àmbit de promoció i/o participació. Es baremarà fins a un màxim de 3 punts, amb la proporció següent:  
\* De caràcter comarcal i/o provincial. Es baremarà amb 1 punt.  
\* De caràcter autonòmic i/o nacional. Es baremarà amb 2 punts.  
\* De caràcter internacional. Es baremarà amb 3 punts.  
4. Foment de l'ús de diversos idiomes, es baremarà fins a un màxim de 3 punts, amb la proporció següent:  
\* Ús de les dues llengües oficials de la Comunitat Valenciana. Es baremarà amb 1 punt.  
\* Ús de les dues llengües oficials de la Comunitat Valenciana, més una tercera estrangera a triar entre anglés i alemany, francés i italià. Es baremarà amb 2 punts.  
\* Ús de les dues llengües oficials de la Comunitat Valenciana, junt amb l'anglés, més una quarta estrangera a triar entre alemany, francés i italià. Es baremarà amb 3 punts.  
5. Activitats en què participen dues o més entitats locals, fundacions, associacions o entitats sense ànim de lucre. Es baremarà fins a un màxim d'1 punt.  
La naturalesa de bé patrimoni mundial o patrimoni cultural immaterial de la humanitat s'acreditarà per la seua pertinença i inclusió en les respectives llistes aprovades pels distints comités de la UNESCO.  
  
La resta de criteris s'acreditaran mitjançant la presentació documental de l'activitat que s'ha de subvencionar. A més s'adjuntarà un certificat expedit o visat per l'òrgan competent quan el destinatari siga una entitat del sector públic. Quan el destinatari siga un subjecte privat s'acreditarà mitjançant un certificat expedit per aquest. El certificat contindrà l'import, dates i destinatari, i la descripció de l'activitat proposada a subvencionar.  
b) La comissió emetrà un informe basat en els criteris i normes determinats en la present ordre, especificarà la valoració i ponderació de les sol·licituds i la priorització d'aquestes serà d'acord amb la puntuació obtinguda. La puntuació màxima que es podrà aconseguir és de 12 punts, seguint els criteris anteriors. En cas d'empat en la puntuació entre dues o més sol·licituds, tindran prioritat per aquest ordre els que hagen obtingut major puntuació en els criteris dels apartats 1, 3, 4, 2 i 5 de l'article 11.  
  
Article 12. Circumstàncies que podran donar lloc a la modificació de la resolució  
Tota alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions o ajudes concedides per altres administracions o ens públics o privats, podrà donar lloc a la modificació o revocació de la resolució de concessió, així com al reintegrament de les quantitats percebudes en els termes establits per l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 37 de la Llei 38/2003, de 17 de novembre, general de subvencions, i el corresponent procediment sancionador.  
  
  
Article 13. Justificació de la subvenció i termini  
S'haurà de justificar que l'actuació ha sigut realitzada entre l'1 de gener i la data de finalització de presentació de sol·licituds de l'exercici pressupostari a què es refereix la convocatòria per al seu finançament.  
S'haurà d'aportar a la direcció general competent en matèria de cultura el compte justificatiu que contindrà la documentació següent:  
1. Una memòria justificativa dels treballs realitzats, acompanyada de la documentació original corresponent o degudament compulsada, probatòria de la despesa, que contindrà.  
a) Una relació ordenada i classificada de les despeses realitzades, amb identificació del creditor i del document, el seu import, data d'emissió i data de pagament i detallada d'acord amb el pressupost desglossat de les partides que formen el projecte i els corresponents costos justificats de l'actuació subvencionada, desglossant cada una de les despeses incorregudes.  
b) Les factures o documents de valor probatori equivalent en el tràfic mercantil, incorporats en la relació classificada de les despeses, així com la documentació acreditativa del pagament, d'acord amb l'article 30 de la Llei 38/2003, de 17 de novembre, general de subvencions.  
  
c) Una relació detallada d'altres ingressos o subvencions que hagen finançat l'activitat amb indicació de l'import i la seua procedència, si n'hi ha.  
2. Compliment de les obligacions tributàries i davant de la Seguretat Social, segons el que recull l'article 2.5 d'aquesta ordre.  
  
Article 14. Règim de pagament de la subvenció  
1. Per al règim de lliuraments de transferències corrents per al pagament de les subvencions previstes en aquesta ordre, s'aplicarà el règim general previst en l'article 171 de la Llei 1/2015, d'hisenda pública, del sector públic instrumental i de subvencions.  
Es podran realitzar pagaments anticipats en els termes que preveu l'article 171.2 de la Llei 1/2015, d'hisenda pública, del sector públic instrumental i de subvencions. Aquesta bestreta podrà arribar fins a un 30 % de l'import anual de la subvenció concedida, segons el règim establit en l'article 171.3 de la Llei 1/2015 per a les transferències corrents.  
  
2. No obstant això, amb caràcter previ al pagament de la subvenció, el beneficiari haurà de trobar-se al corrent en el compliment d'obligacions tributàries i enfront de la Seguretat Social i aportar declaració responsable de no ser deutor per resolució de procediment de reintegrament de subvencions.  
3. En cap cas podran realitzar-se pagaments anticipats a les persones beneficiàries quan s'haja sol·licitat la declaració de concurs voluntari, hagen sigut declarats insolvents en qualsevol procediment, es troben declarats en concurs, llevat que en aquest haja adquirit l'eficàcia un conveni, estiguen subjectes a intervenció judicial o hagen sigut inhabilitats d'acord amb a la llei concursal, sense que haja conclòs el període d'inhabilitació fixat en la sentència de qualificació del concurs.  
  
4. L'entitat beneficiària s'ajustarà al règim de garanties per pagaments anticipats, en virtut del que disposa l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
5. L'import de les subvencions en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'actuació subvencionada.  
6. L'incompliment dels terminis i requisits establits en la present ordre podrà donar lloc a la pèrdua de la subvenció amb audiència prèvia de l'interessat.  
7. La no execució de l'actuació completa segons el projecte aportat podrà donar lloc a la pèrdua de la subvenció, o la minoració, si és el cas, de la part proporcional a l'obra executada segons l'informe del tècnic representant de l'Administració autonòmica, amb audiència prèvia en ambdós casos de l'interessat.  
  
Article 15. Compatibilitat amb altres subvencions i ingressos  
Les subvencions regulades per les presents bases seran compatibles amb la percepció d'altres subvencions procedents de qualssevol administracions o ens públics o privats, nacionals o internacionals, sempre que el conjunt de totes aquestes no supere el cost de l'activitat subvencionada o implique una disminució de l'import del finançament propi exigit. Igualment són compatibles amb altres ingressos o recursos per a la mateixa finalitat, amb la limitació de no superar el cost de l'activitat subvencionada conforme disposa l'article 19.3 de la Llei 38/2003, de 17 de novembre, general de subvencions.  
  
Als efectes de control dels límits anteriorment exposats, s'exigirà als sol·licitants una declaració responsable de subvencions en què s'indiquen totes les que tinguen concedides o sol·licitades per al mateix objecte, en les quals necessàriament s'ha de justificar l'import, procedència i aplicació dels fons no subvencionables a càrrec d'aquesta ordre.  
  
  
Article 16. Modificació i reintegrament  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions o ajudes no declarades en el moment de la sol·licitud podrà ser causa de modificació de la resolució de concessió.  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament, els casos previstos en l'article 37 de la Llei general de subvencions, de conformitat amb els articles 91, 92 i 93 del seu reglament.  
3. S'aplicarà el criteri de proporcionalitat amb reintegrament parcial de la subvenció concedida en els supòsits previstos en l'article anterior.  
  
4. El que disposen els apartats 1 i 2 serà aplicable sense perjudici de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei general de subvencions i el títol IV del seu reglament.  
  
  
Article 17. Inspecció tècnica i control  
La direcció general competent en matèria de cultura i els serveis territorials adscrits a aquesta podran inspeccionar i supervisar en qualsevol moment les actuacions que s'acullen a aquesta convocatòria.  
  
Article 18. Publicacions i difusió  
1. Els beneficiaris i participants en el projecte i desenvolupament de les actuacions es comprometen a mencionar, en qualsevol publicació o mitjà de difusió, que aquestes han gaudit d'una subvenció concedida per la Conselleria d'Educació, Investigació, Cultura i Esport.  
2. En tots els materials que s'utilitzen per a la difusió de les actuacions subvencionades haurà de figurar de manera visible el logotip de la Generalitat Valenciana - Conselleria d'Educació, Investigació, Cultura i Esport, de manera que permeta identificar l'origen de la subvenció. Els interessats podran sol·licitar a l'òrgan instructor un original d'aquest logotip.  
  
Article 19. Pla de control  
Es durà a terme un pla de control de la realització de l'activitat subvencionada, mitjançant la comprovació i control de la documentació de caràcter econòmic, justificativa de l'import concedit, i de la memòria tècnica relativa a l'actuació subvencionada, que a aquest efecte s'ha establit en les presents bases, com a aportació preceptiva per la persona beneficiària, per al pagament de la subvenció de conformitat amb el que estableix l'article 169 de la Llei 1/2015, d'hisenda pública, del sector públic instrumental i de subvencions.  
  
Article 20. Comunicació a la Comissió Europea  
En cap cas, aquestes subvencions podran superar l'import màxim total per beneficiari de 200.000,00 - durant un període de tres exercicis fiscals, ni individualment ni com a resultat de l'acumulació amb altres subvencions de minimis concedides al mateix beneficiari, de conformitat amb el que estableix el Reglament (CE) núm. 1407/2013, de la Comissió.  
Sense perjudici de l'anterior, serà possible l'acumulació d'un altre tipus de subvencions per a la mateixa acció subvencionada, excepte si aquesta acumulació condueix a una intensitat de la subvenció superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
No podrà aplicar-se el règim de minimis a les empreses que operen en els sectors determinats en el punt 1 de l'article 1 del reglament esmentat.  
  
Article 21. Delegació  
Es delega en la directora general competent en matèria de cultura la facultat de convocar, tramitar i resoldre aquestes subvencions i de dictar les resolucions necessàries per a l'execució d'aquesta ordre.  
  
  
DISPOSICIÓ ADDICIONAL  
  
Única. No incidència pressupostària  
Aquesta ordre no té incidència pressupostària, en cada exercici pressupostari es tramitarà la convocatòria anual d'aquestes subvencions d'acord amb l'import que arreplega la Llei de pressupostos de la Generalitat per a l'exercici corresponent.  
  
  
DISPOSICIONS FINALS  
  
Primera. Normativa aplicable  
Aquesta ordre es dicta en desplegament del que es disposa en els preceptes declarats bàsics de la Llei 38/2003, de 26 de novembre, general de subvencions, i en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i del reglament que la desplega, aprovat per Reial decret 887/2006, de 21 de juliol.  
  
Segona. Instruccions  
S'autoritza la direcció general amb competències en matèria de cultura a dictar totes les instruccions que siguen necessàries perquè en l'àmbit de les seues competències adopte les mesures necessàries per a l'aplicació d'aquesta ordre i de les corresponents convocatòries.  
  
Tercera. Entrada en vigor  
La present ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 31 de març de 2017  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI